
Gwerthusiad feirniadol o sut y gellir defnyddio Asesu ar Gyfer Dysgu mewn cyfres o gyfleoedd dysgu i hybu cynnydd ar draws y meysydd dysgu a phrofiad a ddewiswyd

Noda Llywodraeth Cymru (2020) yng nghanllawiau asesu Cwricwlwm i Gymru fod ‘cynnydd dysgwyr ar hyd continwwm dysgu rhwng 3 ac 16 oed yn rhan greiddiol o Gwricwlwm i Gymru.’ Caiff cynnydd disgyblion ei ddiffinio fel proses o ddatblygu sgiliau, gwybodaeth a dealltwriaeth dros gyfnod. Mae’r cynnydd yma’n allweddol oherwydd mae’n galluogi dysgwyr i ‘weithio tuag at wireddu’r pedwar diben, wrth iddynt symud drwy eu hysgolion neu eu lleoliadau ac i lwybrau gwahanol y tu hwnt i'r ysgol’ (Llywodraeth Cymru, 2020). Trwy wireddu’r pedwar diben, mae’n annog dysgwyr i fod yn barod i; chwarae eu rhan yn llawn yn eu bywyd a’u gwaith, fod yn ddinasyddion i Gymru a’r byd, fyw bywyd fel aelodau gwerthfawr o gymdeithas a dysgu drwy gydol eu hoes (Llywodraeth Cymru, dim dyddiad). Ond sut mae sicrhau bod disgyblion yn gwneud cynnydd? Creda Wiliam (2011), ffigwr nodedig yn y maes Asesu ar Gyfer Dysgu (AaGD), mai asesu ydy’r bont rhwng dysgu ac addysgu. Dim ond trwy asesu y gallwn ni ddarganfod os ydy’r hyn sydd wedi digwydd ar lawr y dosbarth wedi cynhyrchu’r dysgu roedden ni wedi bwriadu. Yn yr un modd, mae canllawiau asesu Cwricwlwm i Gymru hefyd yn nodi bod ‘asesu yn chwarae rhan sylfaenol wrth alluogi pob dysgwr unigol i wneud cynnydd ar gyflymder priodol’ (Llywodraeth Cymru, 2020). Gan ystyried bod cynnydd dysgwyr ac asesu yn mynd law yn llaw, bwriad yr aseiniad hwn yw i werthuso sut y gellir defnyddio strategaethau AaGD mewn cyfres o gyfleoedd dysgu i hybu cynnydd disgyblion. Mae hyn yn arbennig o berthnasol yn y maes addysg ar hyn o bryd oherwydd un o’r pethau daeth i’r amlwg yn adroddiad Estyn o’r sector cynradd yn 2023 oedd mai dim ond y lleiafrif o ysgolion sydd yn cynllunio’n effeithiol i sicrhau cynnydd yn sgiliau a gwybodaeth y dysgwyr (Estyn, 2023). Mae un o’r deuddeg egwyddor addysgegol cynigwyd gan Donaldon (2015) yn ei adroddiad ‘Dyfodol Llwyddiannus’, oedd yn edrych ar y cwricwlwm a’r trefniadau asesu yng Nghymru, yn nodi bod ‘addysgu a dysgu da yn golygu dilyn egwyddorion asesu ar gyfer dysgu’. Felly trwy ddefnyddio strategaethau AaGD o fewn gwersi, gallwn ni fel athrawon hybu cynnydd dysgwyr.

Mae’r cyfleoedd dysgu byddaf yn trafod yn ystod yr aseiniad wedi eu paratoi ar gyfer dosbarth o 24 disgybl oed blwyddyn 5 a 6, gyda rhaniad cyfartal rhwng y ddwy flwyddyn. Nid oes disgyblion ag unrhyw anghenion dysgu ychwanegol (ADY) yn y dosbarth ond mae lefelau gallu’r disgyblion yn amrywio’n sylweddol. Y tri Maes Dysgu a Phrofiad (MDaPh) dan sylw yn y tair gwers oedd Y Dyniaethau, Mathemateg a Rhifedd ac Ieithoedd a Llythrennedd. Thema’r ysgol oedd Cymru, felly yn y gyfres hon o gyfleoedd dysgu, roeddwn i wedi paratoi gwaith yn ymwneud â thirnodau mwyaf adnabyddus Cymru. Bwriad y wers gyntaf byddai i ddysgu am hanes dirnodau enwocaf Cymru. Yna, yn ystod yr ail wers, byddai’r disgyblion yn mynd ati i ddefnyddio eu gwybodaeth flaenorol fras ar gyfesurynnau i fynd ati i blotio’r tirnodau yma ar fap gan ddefnyddio atlas neu fap ar y we, a nodi eu safle gan ddefnyddio cyfesurynnau. Ar gyfer y drydedd wers, byddai’r disgyblion yn cyfuno’u gwybodaeth am hanes y tirnodau a sgiliau lleoli i greu pamffled ar i ddenu twristiaid ar gyfer tirnod o’u dewis a’u plotio ar fap rhyngweithiol. Byddaf yn edrych yn benodol ar y strategaethau AaGD rwyf wedi cynnwys o fewn y cyfleoedd dysgu hyn ac yn edrych ar pam rwyf wedi eu dewis a pa mor effeithiol maen nhw wrth gefnogi cynnydd y dysgwyr.  Er nad wyf eto wedi cael y cyfle i ddysgu’r gwersi hyn fel rhan o fy mhrofiad addysgu proffesiynol, mae nifer o’r strategaethau AaGD rwyf wedi cynnwys o fewn y cyfleoedd dysgu yn rhai rwyf wedi cael y cyfle i dreialu.

Mae Coe et al. (2014) yn diffinio addysgu gwych fel yr hyn sy'n arwain at gynnydd gwell gan ddysgwyr. Felly os ydy strategaethau AaGD yn ffordd i godi safon y dysgwyr, yna mae’r defnydd o strategaethau AaGD yn sicr yn bethau dylai athrawon gynnwys yn eu gwersi. Dull o addysgu a dysgu ydy asesu ar gyfer dysgu sy’n cynnwys rhoi adborth sy’n cael ei ddefnyddio i wella perfformiad dysgwyr. Mae angen bod gan yr athro a’r dysgwr ddealltwriaeth o dair agwedd; ble mae’r dysgwr yn mynd, ble mae’r dysgwr nawr, a sut mae’r dysgwr yn mynd i gyrraedd yno (Cambridge International, 2019). Y consensws ymysg enwau arwyddocaol yn y maes yw y dylai asesu gael ei ddefnyddio i ddylanwadu ar y dysgu ac y dylai’r addysgu fod yn ddibynnol ar yr hyn mae dysgwyr wedi dysgu. Wrth addysgu, gallwn gasglu tystiolaeth ynghylch ble mae’r dysgwyr yn eu taith dysgu, a gallwn wneud addasiadau priodol i gyrraedd gofynion y dysgwyr yn well (Wiliam, 2006). Yr hyn sy’n hynod o ddiddorol yn y papur gan Wiliam yw ei fod yn trafod pa mor effeithiol mae’r defnydd o asesu yn gallu bod. Mae lleihau maint dosbarthiadau 30% yn ychwanegu tua thri neu bedwar mis o ddysgu yn flynyddol. Mewn cymhariaeth â hyn, trwy ddefnyddio strategaethau AaGD, mae’r effaith caiff ar ddysgwyr yn gallu bod dwy neu hyd yn oed tair gwaith yn fwy na’r effaith o leihau maint dosbarthiadau. Gall hyn olygu hyd at flwyddyn ychwanegol o ddysgu gan y disgyblion yn flynyddol sydd yn amlwg yn amser ychwanegol sylweddol. Caiff pwysigrwydd AaGD ei gefnogi gan ymchwil cafodd ei gynnal gan rai o ymchwilwyr mwyaf arweiniol yn y maes. Yn yr un modd â’r adolygiad gan Coe et al, un o’r pethau nodwyd gan yr ymchwilwyr oedd bod athrawon blwyddyn pump mewn ysgolion rhagorol yn sicrhau bod AaGD yn rhan o’u gwersi (Melhuish et al. 2013, t.33). Felly mae ymchwil ar gael sydd yn profi pa mor effeithiol mae’r defnydd o strategaethau AaGD yn gallu bod, ond rhywbeth mae rhai athrawon ac ysgolion yn ei gweld hi’n anodd gwneud ydy gweithredu ar y strategaethau hynny yn y dosbarth, ac nid yn unig eu gweithredu, ond eu gweithredu’n effeithiol. 

Fel noda Donaldson (2015, t.76), ‘Mae’n bwysig bod asesu ffurfiannol yn rhan annatod a naturiol o’r broses addysgu ac nid yn elfen a ychwanegir’. Ac wrth ystyried mai diben asesu yng Nghwricwlwm i Gymru yw i ‘gefnogi pob dysgwr i wneud cynnydd’ (Llywodraeth Cymru, 2020), mae’n allweddol felly bod athrawon yn gallu cynnwys strategaethau AaGD yn effeithiol er mwyn cefnogi cynnydd eu dysgwyr. Dyma le mae rhai o’r heriau ynghylch AaGD yn codi. Mewn rhai ysgolion, mae athrawon yn gweithredu strategaethau AaGD heb fyfyrio ar safon y dulliau na’r effaith mae’n ei gael ar ddysgwyr (Estyn, 2020 ,t.29).

Mae yna bedair elfen i AaGD; rhannu’r meini prawf llwyddiant, hunan asesu ac asesu cyfoed, adborth, a chwestiynu. Yr hyn daeth yn amlwg i mi yn ystod y cyfnod profi ar gyfer pontio oedd yn edrych yn benodol ar strategaethau AaGD, oedd bod strategaethau penodol yn fwy perthnasol ar gyfer MDaPh gwahanol. Felly wrth edrych yn fanylach ar y cyfleoedd dysgu dan sylw yn y traethawd hwn, byddaf i ddechrau’n trafod y wers Dyniaethau a’r strategaethau AaGD rwyf wedi cynnwys ynddi. Y strategaeth gyntaf byddaf yn trafod ydy cwestiynu. Mae gan gwestiynu'r potensial i hybu cynnydd y dysgwyr oherwydd mae’n ffordd i gasglu gwybodaeth am ble mae’r dysgwr (Jiang, 2014), un o’r tair agwedd mae angen bod gan yr athro a’r dysgwr ddealltwriaeth ohono er mwyn gallu hybu’r cynnydd hynny (Cambridge International, 2019). Yr hyn sy’n hanfodol wrth gwestiynu ydy ein bod ni’n ystyried beth ydy pwrpas y cwestiynau? (Llywodraeth Cymru, 2013, t.29). Gan gofio beth ddywedodd Donaldson am asesu, dylai fod yn rhan naturiol o’r broses addysgu yn hytrach nag elfen sydd wedi ei ychwanegu, felly mae angen bod gan y cwestiynau bwrpas er mwyn cefnogi dysgwyr i wneud cynnydd. Ffordd o gwestiynu’n effeithiol ydy i gynyddu’r amser aros. Un o’r problemau mwyaf daeth i’r amlwg mewn ymchwil gan Rowe ym 1974 oedd taw’r amser cyfartalog roedd athrawon yn aros rhwng gofyn cwestiwn ac ymyrryd eto oedd 0.9 eiliad (Rowe (1974), fel y dyfynnwyd yn Black et al. (2003)). Ond mae’n bwysig trin yr ystadegyn hwn yn ofalus oherwydd cafodd yr ymchwil ei gynnal bron i hanner canrif yn ôl bellach felly dydy’r wybodaeth ddim yn gyfoes. Wedi dweud hynny, gellir dadlau bod effaith cynyddu’r amser yn parhau i fod yn berthnasol. Yr hyn roedd hi wedi arsylwi oedd bod atebion yn hirach, roedd methiant i ateb wedi gostwng, roedd yr ymatebion yn fwy hyderus, roedd dysgwyr yn barod i herio neu wella atebion dysgwyr eraill a hefyd roedd mwy o esboniadau yn cael eu cynnig. Felly un o’r awgrymiadau daeth allan o waith yr athrawon buodd yn gweithio ar y prosiect KMOFAP oedd bod angen i’r amser aros gynyddu er mwyn rhoi’r amser i bob dysgwyr feddwl, ac o ganlyniad bydd pob dygwyr yn gallu cyfrannu i’r drafodaeth (Black et al. 2003). Felly yn syml, trwy gynyddu’r amser aros ar ôl gofyn cwestiwn, mae’n rhoi amser i bob dysgwr feddwl am ateb ac o ganlyniad mae cyfranogiad y dysgwyr yn cynyddu.

Felly yn amlwg mae cynyddu’r amser aros yn allweddol i gynnydd disgyblion, ond does dim pwynt gwneud hynny os nad oes cwestiynau pwrpasol yn cael eu gofyn. Diben gofyn cwestiynau yn ôl Black et al. (2003) ydy i dynnu sylw’r athro at broblemau sydd angen mynd i’r afael â neu i gael y dysgwyr i feddwl. Yn ei lyfr Assessment for Learning, mae Black yn cynnwys dwy enghraifft o drafodaeth rhwng athro a’r dysgwyr lle mae’r athro yn cwestiynu’r dysgwyr. Yn yr enghraifft gyntaf, mae’r athro’n gofyn cwestiynau fel ‘Anyone know what it is called?’ (Black et al. 2003, t.36). Dydy’r athro ddim yn ceisio ysgogi dealltwriaeth y dysgwyr, yn hytrach, mae’n dechrau trafodaeth ag ambell ddysgwr i weld os ydyn nhw’n medru dyfalu’r ffeithiau sydd ganddo mewn meddwl. Ar y llaw arall, yn yr ail enghraifft, mae’r athro yn gofyn cwestiynau fel ‘Why do you think these plants have grown differently?’ (Black et al. 2003, t.38). Nid yw’r athro bellach yn ceisio dod o hyd i dermau a disgrifiadau ond yn hytrach mae’n archwilio dealltwriaeth y dysgwyr. Yn yr ail enghraifft, mae’r amser aros yn llawer hirach felly mae’n ysgogi mwy o ddysgwyr i gymryd rhan yn y wers hefyd. Felly trwy gynyddu’r amser aros a gofyn cwestiynau sydd yn gofyn i ddysgwyr feddwl, bydd ymgysylltiad y dysgwyr yn cynyddu.

Y bwriad yn y wers fydd i ofyn cwestiwn, ac yna defnyddio’r strategaeth ‘think, pair, share’. Yn syml, mae’r strategaeth ‘meddwl, paru, rhannu’ yn gweithio gyda’r athro’n gofyn cwestiwn, yna bydd y dysgwyr yn meddwl yn annibynnol i ddechrau, yna ar ôl cyfnod yn trafod yr ateb fel pâr ac yn olaf yn rhannu’u hateb gyda’r dosbarth. Rhai o gryfderau defnyddio’r strategaeth hon ydy bod ymrwymiad dysgwyr yn cynyddu, hyd yn oed y dysgwyr hynny sydd fel arfer yn fwy swil a tawel, yn enwedig wrth ddefnyddio’r strategaeth dros gyfnod o amser, ac mae modd asesu dealltwriaeth y dysgwyr naill ai trwy grwydro yn ystod y drafodaeth neu yn ystod y cyfnod ‘rhannu’ (Lyman, 1981, t.111). Ond rhai o’r heriau sy’n codi wrth ddefnyddio ‘meddwl, paru, rhannu’ ydy er ar y cyfan bod ymgysylltiad dysgwyr yn cynyddu, nid oes sicrwydd fod pob disgybl yn cymryd rhan. Un ffordd o ddod dros yr her ydy i wneud y dysgwyr yn ymwybodol bydd pob pâr yn cael y cyfle i rannu felly bod angen i bawb feddwl am ateb. Hyd yn oed trwy wneud hynny, er mwyn gwneud yn siŵr bod pawb yn cyfrannu o fewn eu parau byddai angen crwydro’r dosbarth a gwrando ar drafodaethau pawb. Felly mae’n strategaeth ddefnyddiol er mwyn cynyddu ymgysylltiad dysgwyr a chael y cyfle i glywed atebion pawb, ac felly’n ffordd i asesu dealltwriaeth y dysgwyr.

Credaf mai un o’r strategaethau mwyaf effeithiol i ddefnyddio mewn gwersi mathemateg a rhifedd ydy cwestiynu, ac yn benodol, y defnydd o fyrddau gwyn bach. Fel soniais ynghynt, mae gofyn cwestiynau â phwrpas yn effeithiol i gasglu gwybodaeth am ble mae’r dysgwyr. Yn ystod y cyflwyniad ar ddechrau’r wers, rwyf wedi cynnwys enghreifftiau o gwestiynau. Pwrpas hyn ydy i asesu dealltwriaeth y dysgwyr. Yn yr enghraifft hon, yn amlwg mae’r cwestiynau’n bwysig ond yr hyn sydd hefyd yn allweddol ydy pwy sydd yn ateb y cwestiynau. Y stereoteip mewn ysgolion ydy bod yr athro’n gofyn cwestiwn a’r dysgwyr yn gwirfoddoli i ateb trwy godi llaw. Ond mewn gwirionedd, nid yw’n ffordd effeithiol i wirio dealltwriaeth. Fel crybwyllir gan Lemov yn ei lyfr Teach Like a Champion 3.0 (2021, t.79), os rydym yn dibynnu ar ddysgwyr i wirfoddoli i ateb, byddwn yn caglu data anghywir am ddealltwriaeth y dosbarth. Mae’r rheini sydd yn gwirfoddoli i ateb yn gwneud pan eu bod yn meddwl eu bod yn gwybod yr ateb, tra bod y rheini sydd ddim yn meddwl eu bod yn gwybod yr ateb yn llai tebygol i godi eu dwylo. Un ffordd o ddod dros y broblem ydy i ddefnyddio ffyn lolipop neu rhywbeth sydd yn caniatáu i’r athro ddewis enwau ar hap. Y manteision i hyn ydy bod angen i bob dysgwr feddwl am ateb oherwydd mae’r tebygolrwydd mai nhw fydd yn ateb yr un peth i bawb. Tybiwch fod pedwar cwestiwn yn cael ei ofyn, bydd pedwar dysgwr wedi eu dewis ar hap yn rhoi ateb. Felly er bod gen i ddealltwriaeth fwy eang tro yma, hynny yw bod pedwar disgybl gwahanol wedi ateb yn hytrach na phedwar disgybl sydd wedi gwirfoddoli, beth am yr ugain disgybl arall yn y dosbarth o 24? Hynod o ddiddorol oedd gwylio rhaglen Dylan Wiliam, The Classroom Experiment (2010) ac arsylwi ar yr effaith cafodd y defnydd o ffyn lolipop ar y dosbarth. Er bod y defnydd o ddewis enwau ar hap wedi cynyddu ymgysylltiad y dysgwyr mwyaf gwan, cafodd effaith gyferbyniol ar ddisgyblion cryfa’r dosbarth. Roedd enwau rhai o’r dysgwyr cryfaf wedi mynd ar goll a phan ofynnwyd iddynt pam, dywedon nhw eu bod yn teimlo dan fygythiad pan fydd eu henwau nhw yn cael eu dewis ac yn teimlo cywilydd pan nad oedden nhw’n gwybod yr ateb. Yn ogystal â hyn, roedden nhw’n teimlo’n rhwystredig pan oedden nhw’n gwybod yr ateb a byddai enw dysgwr arall yn cael ei ddewis.

Felly mae angen gweithredu strategaeth sy’n sicrhau ymrwymiad pob disgybl yn ogystal â gwirio dealltwriaeth y dosbarth cyfan. Dyna pam rwyf wedi penderfynu defnyddio byrddau gwyn bach ar ddechrau'r wers.  Mewn traethawd gan Gimbutas (2019) sydd yn edrych ar yr effaith mae’r defnydd o fyrddau gwyn bach yn cael ar gyfranogiad dysgwyr a’u perfformiad academaidd, mae hi’n crynhoi gwaith nifer o ymchwilwyr ar y defnydd o fyrddau gwyn bach. Mae hi’n dod i’r casgliad bod y defnydd o fyrddau gwyn bach nid yn unig yn cynyddu cyfranogiad ond hefyd yn gwella perfformiad academaidd dysgwyr. Ond mae’n bwysig cydnabod oed y dygwyr wrth ddefnyddio byrddau gwyn bach oherwydd pan eu defnyddiwyd mewn darlithoedd myfyrwyr israddedig, er bod cynnydd wedi bod yng nghyfranogiad y myfyrwyr, ni chafwyd effaith arwyddocaol ar eu perfformiad academaidd (Musti-Rao et al. (2008), fel y dyfynnwyd yn Gimbutas (2019)). Gan ystyried bod gwaith yr ymchwilwyr roedd Gimbutas yn astudio wedi selio ar ddysgwyr rhwng yr oed naw a deuddeg, mae’n fwy perthnasol nag ymchwil Musti-Rao et al.

Y fantais fwyaf o ddefnyddio byrddau gwyn bach ydy bod modd i ni fel athrawon weld atebion pob disgybl. Trwy weld ateb pob disgybl, mae’n bosib mynd i’r afael â chamsyniadau sydd yn codi yn syth yn hytrach nag aros tan fod y dysgwyr wedi dechrau’r gweithgaredd. Felly os oes gan nifer o’r dysgwyr gamsyniadau cyffredin, yn amlwg mae angen ailymweld â’r gwaith (Friis, 2021). Tybiwch fod mwyafrif o’r dosbarth â dealltwriaeth gadarn o ofynion y dasg ond bod dal ambell ddysgwr yn dal i fod yn ansicr, trwy ddefnyddio byrddau gwyn bach, mae modd i’r athro wybod yn union pwy sydd yn ansicr ac felly’n gwybod bod angen ychydig o gymorth ychwanegol ar y grŵp bach o ddysgwyr yna tra bod gweddill y dosbarth yn medru parhau â’r dasg. Yn yr un modd, mae dysgwyr yn fwy parod i fentro i roi ateb oherwydd natur dros dro byrddau gwyn bach. Felly trwy ddefnyddio byrddau gwyn bach, mae’n sicrhau fod pob dysgwr yn cynnig ateb ac o ganlyniad mae’n rhoi darlun mwy clir a chyflawn i ni fel athrawon o ddealltwriaeth y dosbarth. Yr effaith caiff hyn ar gynnydd y dysgwyr yw ei fod yn rhoi gywbod i’r athro ble mae’r dysgwr. Trwy wybod ble mae’r dysgwyr, mae’n rhoi syniad i’r athro beth sydd angen gwneud nesaf neu hyd yn oed beth nad oes angen gwneud, ac yn ogystal, bydd hyn yn helpu’r athro yn y broses gynllunio. Mae Friis yn parhau i sôn am rai o’r heriau sydd yn gallu codi wrth ddefnyddio byrddau gwyn bach. Yr heriau hynny ydy bod plant yn eu defnyddio i dynnu lluniau yn hytrach na’i defnyddio nhw ar gyfer y dibenion pwrpasol, a’r ymarferoldeb o ddosbarthu’r byrddau gwyn bach a’r adnoddau sy’n gysylltiedig â nhw. Mae’n bwysig ystyried bod y rhain yn heriau bach sy’n gymharol hawdd i oresgyn. Bydd angen gosod disgwyliadau a rheolau clir i’r dysgwyr er mwyn eu bod yn ymwybodol mai ar gyfer atebion i gwestiynau neu i’w helpu gyda’u gwaith ydy pwrpas y byrddau gwyn bach ac nid ar gyfer tynnu lluniau. O ran dosbarthu adnoddau, mae sawl ffordd o amgylch hyn. Byddai modd gwneud yn siŵr bod yr adnoddau ar y byrddau yn barod iddynt o flaen llaw neu hyd yn oed dosbarthu’r adnoddau i’r dysgwyr ar y ffordd mewn i’r dosbarth, y naill ffordd na’r llall, byddai gwneud hyn yn arbed amser.

Yn ei ddarlith agoriadol ar gyfer Prifysgol Auckland oedd yn canolbwyntio ar ddylanwadau dysgu dysgwyr, dywedodd Hattie (1999) mai adborth ydy’r elfen safoni unigol mwyaf pwerus sy’n gwella cyflawniad dysgwyr. Digwydd bod, targed cafodd ei osod gan fy mentor dosbarth yn ystod rhan gyntaf fy ail brofiad addysgu proffesiynol oedd marcio’n fyw, un ffordd o roi adborth i ddysgwyr. Proses o farcio gwaith y dysgwyr yn ystod y dasg ydy marcio’n fyw. Yn amlwg, un o fanteision mwyaf amlwg o farcio’n fyw i’r athro ydy ei fod yn golygu bod llai o waith marcio i’r athro wneud yn dilyn y wers. Ond mae’r strategaeth hwn hefyd yn cael effaith ar gynnydd y dysgwyr. Yn debyg i’r strategaethau crybwyllir yn flaenorol, mae marcio’n fyw yn ffordd dda i wybod ble mae’r dysgwyr. Felly os oes camsyniadau’n codi, mae modd mynd i’r afael â nhw ar y pryd yn hytrach na darganfod ar ddiwedd y wers bod dysgwyr wedi cam ddeall y gwaith neu fod y gwaith heb gael ei egluro’n ddigon manwl ar ddechrau’r wers. Felly fel rydym yn ymwybodol erbyn hyn, mae gwybod ble mae’r dysgwyr yn un o’r tair agwedd sydd angen bod gan yr athro a’r dysgwyr ddealltwriaeth ohono er mwyn gwella perfformiad a hybu cynnydd dysgwyr.

Y strategaeth benodol byddaf yn trafod ar gyfer y drydedd wers ydy gosod meini prawf llwyddiant. Un o’r egwyddorion addysgegol arall sydd yn cael ei gynnig gan Donaldson ydy bod ‘dysgu ac addysgu da yn galw am ddefnyddio cymysgedd o ddulliau sy’n cynnwys addysgu uniongyrchol’ (2015, t.65). Ond pwysleisia Donaldson mai un o’r elfennau hanfodol wrth arfer addysgu uniongyrchol ydy gosod meini prawf llwyddiant clir. Camau o sut i wireddu’r bwriad dysgu ydy’r meini prawf llwyddiant, ddim yn annhebyg i rysáit goginio. Mae meini prawf llwyddiant yn caniatáu i’r dysgwyr wybod beth ydy ystyr y bwriad dysgu ac yn gwybod y camau neu’r elfennau sydd angen cynnwys i lwyddo. Gellir dadlau mai’r peth gorau am osod meini prawf llwyddiant ydy bod yn rhoi’r cyfle i ddysgwyr wybod ble maent wedi llwyddo a ble mae angen cymorth, ond mae hefyd yn rhoi’r cyfle iddyn nhw fyfyrio ar eu cynnydd (Clarke, 2014, t.80). Yn hwyrach yn ei llyfr, mae Clarke yn tynnu sylw at y ffaith fod rhai yn dadlau'r angen i fod yn wyliadwrus wrth osod meini prawf llwyddiant ar gyfer darn o waith ysgrifenedig oherwydd mae yna berygl o roi terfyn ar greadigrwydd y dysgwyr. Mae hi’n cynnig tair elfen i gynnwys yn y meini prawf llwyddiant wrth wneud darnau ysgrifenedig er mwyn osgoi rhoi terfyn ar greadigrwydd y dysgwyr. Yn gyntaf, bod meini prawf llwyddiant ar gyfer y math penodol o arddull, er enghraifft, bod dyddiadur yn cynnwys y dyddiad, mewn trefn gronolegol ac yn y blaen. Yn ail, bod cyfeiriad at y nodweddion ysgrifenyddol bob dydd megis sillafu, gramadeg ac atalnodi. Ac yn drydydd, cynnwys yr elfennau sydd angen er mwyn gwneud darn o waith ysgrifenedig yn wych. Felly ar gyfer y dasg sydd wedi ei baratoi yn y drydedd wers sef paratoi pamffled i ddenu twristiaid i dirnod o’u dewis nhw, byddai angen cynnwys ansoddeiriau a berfau gorchmynnol. Felly trwy osod meini prawf llwyddiant addas ar gyfer tasgau, mae’n amlwg yn helpu’r dysgwyr i gyflawni gofynion y dasg, ond yn bwysicach, mae’n rhoi’r cyfle iddyn nhw fyfyrio ar waith a chynnydd ei hunain.

Un o’r targedau cafodd ei osod i mi yn dilyn fy mhrofiad addysgu proffesiynol cyntaf oedd cynnwys mwy o strategaethau AaGD yn fy ngwersi, felly mae’r modiwl hwn yn ogystal â’r profiad pontio oedd yn seiliedig ar strategaethau AaGD wedi bod yn hynod o berthnasol i mi yn fy natblygiad proffesiynol. Yr hyn sydd yn amlwg wrth edrych ar amrywiaeth o strategaethau AaGD ydy eu bod yn sicr yn chwarae rhan allweddol wrth hybu cynnydd dysgwyr. Fel crybwyllir yn flaenorol, mae’r defnydd o strategaethau AaGD yn un o’r deuddeg egwyddor addysgegol felly yn amlwg mae yna bwrpas i’w cynnwys ar draws cyfleoedd dysgu amrywiol. Ond mae’n bwysig hefyd cofio bod angen eu gweithredu’n effeithiol. Eto fel noda Donaldson, ni ddylid fod yn elfen ychwanegol i’r gwersi ond yn hytrach yn rhan naturiol o’r cyfleoedd dysgu, does dim pwrpas eu defnyddio er mwyn eu defnyddio. Mae angen bod pwrpas wrth eu defnyddio, a’r pwrpas hynny yw eu bod yn hybu cynnydd y dysgwyr. Un o’r prif ffyrdd i sicrhau eu bod yn effeithiol ydy i ddefnyddio strategaethau ar gyfer y MDaPh perthnasol. Os nad oes pwrpas i’r strategaeth, does dim angen ei gynnwys. O fy mhrofiad i’n rhoi’r strategaethau yma ar waith, byddaf yn sicr yn eu defnyddio o ddydd i ddydd oherwydd maent yn ffordd wych i asesu ble mae’r dysgwyr a hefyd, fel noda Wiliam (2011), mae’n ffordd i ni wybod beth mae’r dysgwyr wedi dysgu yn hytrach na beth mae’r athro wedi addysgu. Ond hefyd, yn enwedig gyda’r defnydd o fyrddau gwyn bach a ‘meddwl, paru, rhannu’, mae’r dysgwyr yn mwynhau eu defnyddio. Bydd hyn yn cyfrannu at greu amgylchedd cadarnhaol yn yr ystafell ddosbarth. Mae’n hanfodol bod athro’n llwyddo i greu amgylchedd cadarnhaol oherwydd mae’n gallu hybu ymrwymiad dysgwyr yn ogystal â chyfoethogi’r dysgu ac addysgu a gwella perfformiad academaidd y dysgwyr (Hawthorne, 2022). Felly yn sicr, os ydy athrawon yn gallu gweithredu strategaethau AaGD yn gywir ac yn effeithiol, does dim dwywaith y bydd yn cael effaith cadarnhaol ar ddysgwyr ac yn hybu eu cynnydd.

Atodiadau

Gwers 1

	Darpar athro: 
	Siôn Jones
	Dosbarth / Grŵp:
	Blwyddyn 5 a 6

	MDPh neu Bwnc:
	Y Dyniaethau (Gwers 1)
	Dyddiad:
	-

	Cysylltiadau ystyrlon â’r Cwricwlwm (YHSB)
	YHSB 1: Mae ymholi, archwilio ac ymchwilio yn ysbrydoli chwilfrydedd am y byd, ei orffennol, ei bresennol a’i ddyfodol.

	Cysylltiadau ystyrlon ar draws y Cwricwlwm (Fframweithiau sgiliau trawsgwricwlaidd)
	-  Rwy’n gallu darllen geiriau a brawddegau o wahanol destunau gan ddefnyddio ystod o strategaethau i bennu ystyr.
-  Rwy’n gallu dangos fy mod yn deall y prif syniadau a manylion pwysig mewn gwahanol destunau ar yr un pwnc a’u defnyddio.
-  Rwy’n gallu siarad yn glir, gan adnabod yr iaith briodol ar gyfer gwahanol gynulleidfaoedd a dibenion, a chan amrywio fy mynegiant, geirfa, tôn ac ystumiau i ennyn diddordeb y gynulleidfa.

	Targedau Personol

	-

	Bwriad Dysgu

	Dysgu am hanes dirnodau enwocaf Cymru. 

	Meini prawf llwyddiant 

	- Darganfod o leiaf 8 ffaith diddorol.
- Rhannu cyfrifoldebau’n deg.
- Sicrhau bod pawb o fewn y grŵp yn cael cyfle i siarad.

	Cynllunio ar gyfer camsyniadau

	Sicrhau bod dysgwyr yn defnyddio ffynonellau dibynadwy – cyrchu dolenni amrywiol o flaen llaw i’r dysgwyr ddefnyddio.









	
DILYNIANT ADDYSGU A DYSGU


	Amseru:
	Rôl yr athro a’r staff cymorth:
	Y dysgu gan y disgyblion a’r gweithgareddau:
	Strategaethau Cynhwysol (yn cynnwys gwahaniaethu):
	Gwiriwch beth mae disgyblion yn ei wybod, yn ei ddeall, ac yn gallu ei wneud:

	Cyflwyniad
(10 munud)
	- Pwerbwynt yn dangos lluniau o dirnodau enwog a chwestiynu.
- Egluro’r dasg.
	- ‘Think, pair, share’ i enwi cymaint o dirnodau maent yn gallu ac adnabod pa rai sydd yng Nghymru.
	Ddim yn berthnasol.
	- Darganfod pa dirnodau mae’r dysgwyr yn ymwybodol ohonynt cyn y dasg.

	Tasg
(60 munud)
	- Crwydro’r dosbarth a bod ar gael i gynnig cymorth a sicrhau fod paw bar y trywydd cywir.
	- Gweithio fel grŵp i ymchwilio i dirnod penodol a chreu cyflwyniad ar y tirnod hynny.
	- Dysgwyr gwan i ddarllen ffeithiau.
- Dysgwyr MAT i baratoi sgript.
	- Gwirio bod pawb. Yn gwybod sut i dorri a gludo dolenni er mwyn cael mynediad at y ffeithiau.

	Cyflwyniadau
(30 munud)
	- Gwrando ar gyflwyniadau pawb a chynnig adborth.
	- Cymryd eu tr oi wneud cyflwyniad a cyfle i roi adborth ar ddiwedd pob cyflwyniad. 2 peth roedden nhw wedi hoffi ac 1 peth i wella.
	- Dysgwyr gwan i ddarllen ffeithiau.
- Dysgwyr MAT i baratoi sgript.
	- Gwrando ar gyflwyniadau pob grŵp.

	Clo
(5 munud)
	- Cwestiynu.
	- 1 ffaith diddorol mae pawb wedi dysgu heddiw.
	Ddim yn berthnasol.
	- Gwirio bod y ffeithiau yn gywir.





	Darpar athro: 
	Siôn Jones
	Dosbarth / Grŵp:
	Blwyddyn 5 a 6

	MDPh neu Bwnc:
	Mathemateg a Rhifedd (Gwers 2)
	Dyddiad:
	-

	Cysylltiadau ystyrlon â’r Cwricwlwm (YHSB)
	YHSB 3:  Mae geometreg yn canolbwyntio ar berthnasoedd sy'n ymwneud â siâp, gofod a safle, ac mae mesur yn canolbwyntio ar feintioli ffenomena yn y byd ffisegol.

	Cysylltiadau ystyrlon ar draws y Cwricwlwm (Fframweithiau sgiliau trawsgwricwlaidd)
	-  Rwy’n gallu defnyddio cyfeirnodau grid i nodi lleoliad. 
-  Rwy’n gallu defnyddio cyfesurynnau i ddod o hyd i safle.

	Targedau Personol

	-

	Bwriad Dysgu

	- Dysgu sut i blotio tirnodau ar fap a nodi eu safle gan ddefnyddio cyfesurynnau.

	Meini prawf llwyddiant 

	- Darganfod lleoliad tirnod.
- Plotio yn gywir ar fap.
- Cofio, ‘Croes-Lan’ wrth nodi safle’r tirnod.

	Cynllunio ar gyfer camsyniadau

	Pwysleisio ‘Croes-Lan’.– Mynd dros ambell i enghraifft ar ddechrau’r wers er mwyn gwneud yn siwr bod paw bar y trywydd cywir.


Gwers 2


	
DILYNIANT ADDYSGU A DYSGU


	Amseru:
	Rôl yr athro a’r staff cymorth:
	Y dysgu gan y disgyblion a’r gweithgareddau:
	Strategaethau Cynhwysol (yn cynnwys gwahaniaethu):
	Gwiriwch beth mae disgyblion yn ei wybod, yn ei ddeall, ac yn gallu ei wneud:

	Cyflwyniad
(10 munud)
	- Mynd trwy ambell i enghraifft o nodi cyfesurynnau.
- Egluro’r dasg.
	- Defnyddio byrddau gwyn bac hi nodi’r atebion ar gyfer yr enghreifftiau.
	- Enghreifftiau yn amrywio.
	- Byrddau gwyn bach i wirio dealltwriaeth.

	
Tasg
(45 munud)

	- Marcio’n fyw.
	- Defnyddio’r rhyngrwyd i ddarganfod lleoliad tirnodau ac y neu plotio’n gywir ar fap wedyn nodi safle’r tirnodau gan ddefnyddio cyfesurynnau.
	- Mwy o dirnodau ar gyfer y disgyblion MAT.
- Os oes rhai wir yn cael trafferth, defnyddio cyfeirnodau grid i roi lleoliad yn hytrach na chyfesurynnau.
	- Marcio’n fyw i wirio dealltwriaeth ac i roi adborth.

	Clo
(5 munud)
	- Egluro beth fydd y dasg nesaf – cyfuno y wers gyntaf a’r ail wers.
	- Ceisio meddwl sut mae cyfuno yr hyn maent wedi dysgu yn y wers gyntaf a’r wers hon.
	Ddim yn berthnasol.
	- Adalw ar yr hyn redden nhw wedi dysgu yn y wers gyntaf ar dirnodau.





	Darpar athro: 
	Siôn Jones
	Dosbarth / Grŵp:
	Blwyddyn 5 a 6

	MDPh neu Bwnc:
	Ieithoedd a Llythrennedd (Gwers 3)
	Dyddiad:
	-

	Cysylltiadau ystyrlon â’r Cwricwlwm (YHSB)
	YHSB 4:  Mae llenyddiaeth yn tanio’r dychymyg ac yn ysbrydoli creadigrwydd.

	Cysylltiadau ystyrlon ar draws y Cwricwlwm (Fframweithiau sgiliau trawsgwricwlaidd)
	-  Rwy’n gallu defnyddio geirfa amrywiol, briodol a manwl gywir, gan gynnwys geiriau sy’n benodol i faes dysgu a phrofiad/disgyblaeth at ddibenion gwahanol.
-  Rwy’n gallu cyflwyno fy ngwaith yn briodol mewn cyd-destunau digidol.
- Rwy’n gallu addasu arddull a strwythur fy ysgrifennu i fod yn addas i’r gynulleidfa, y diben a’r cyd-destun, e.e. cydbwysedd addas rhwng ffeithiau a safbwyntiau, casgliad penodol.
-  Rwy’n gallu defnyddio offer meddalwedd i wella’r canlyniadau ar gyfer cynulleidfaoedd penodol.

	Targedau Personol

	-

	Bwriad Dysgu

	- Ysgrifennu pamffled i ddenu twristiaid ar gyfer tirnod o’u dewis.

	Meini prawf llwyddiant 

	- Gosod fel dosbarth ar ddechrau’r wers. E.e. Cynnwys penawdau, hanes, lluniau, ansoddeiriau i ddenu diddordeb a.y.y.b.

	Cynllunio ar gyfer camsyniadau

	Llawer o ddysgwyr yn dewis yr un tirnodau. – dewis ar hap pwy sydd yn gwneud beth.


Gwers 3


	
DILYNIANT ADDYSGU A DYSGU


	Amseru:
	Rôl yr athro a’r staff cymorth:
	Y dysgu gan y disgyblion a’r gweithgareddau:
	Strategaethau Cynhwysol (yn cynnwys gwahaniaethu):
	Gwiriwch beth mae disgyblion yn ei wybod, yn ei ddeall, ac yn gallu ei wneud:

	Cyflwyniad
(10 munud)
	- Egluro’r dasg.
- Gosod Meini Prawf Llwyddiant fel dosbarth.
	- Gosod MPLl. Beth sydd angen cynnwys mewn pamffled.
	Ddim yn berthnasol.
	Gwirio beth maent yn meddwl sydd angen cynnwys yn hytrach na dweud yn syth.

	Tasg
(80 munud)
	- Bod ar gael i helpu.
	- Mynd ati i greu pamffled ar gyfer y tirnod maent wedi dewis.
	Herio’r dysgwyr MAT i roi mwy o fanylder.
	Gwirio bod y dysgwyr ar y trywydd cywir.

	Clo
(10 munud)
	- Edrych ar y map rhyngweithiol o bamffledi a thirnodau pawb.
	- Trafod pamffledi’r dysgwyr a chynnig adborth.
	Ddim yn berthnasol.
	Edrych ar bamffledi pawb a rhoi adborth.

